“Umuman talabga javob bermaydi”. Dilnoza Kubayeva bizni pastga tushirayotgan o‘zbek seriallari haqida gapirdi (video)

Alisher Navoiy nomidagi O‘zbekiston milliy kutubxonasida mahoratli aktrisa Dilnoza Kubayeva bilan “Sirning siri samimiyatda: Aktrisa Dilnoza Kubayevaning ijodiy ustaxonasida bir kun” mavzusida ijodiy uchrashuv bo‘lib o‘tdi. Uchrashuvda “Daryo” muxbiri Feruz Muhammad ham ishtirok etdi.

Uchrashuv davomida aktrisa Dilnoza Kubayeva nega bugungi kunda birorta ham o‘zbek seriallarida suratga tushmayotganini quyidagicha izohladi.

Men serialda bir-ikki marta ishlaganman. Chapaqayman, chapaqay odamlar biroz o‘jarroq bo‘ladi. ‘Hech qachon o‘ynamayman’, deb yuborganman. Mening tez zerikib qoladigan odatim bor. Men uchun yangi-yangi loyihalar, professionallardan iborat bo‘lgan guruhlar, yangi takliflar bo‘lsa yaxshi, serialda davomiylik bo‘ladi. Sizning spektakllaringiz ba’zida ularni qiziqtirmaydi. Mening asosiy ish joyim esa teatr.
Daraxt bir joyda ko‘karadi deyishadi. Bir joyda ko‘karishni orzu qilib, shu yerdan nafaqaga chiqib, nafaqaga chiqqanda ham teatrdan uzoqlashmagan holda o‘rnimni yosh, endi institutni bitirib kelgan talabaga bersam.
Seriallar juda ko‘p vaqtni talab qiladi. Ayniqsa, hozirgi olinayotgan seriallar meni mutlaqo qoniqtirmaydi. Hammasi deyolmayman, ularning gapi, so‘zlashish odobi, kiyib chiqayotgan kiyimlari, qizlarimizning qoshi ustiga chizilayotgan qoshi, kipriklari, u yerdagi holat, voqealar umuman talabga javob bermaydi. U yerdagi olib chiqilayotgan sahnalar bizni ozgina pastga tushirib qo‘yyapti.
Yaqinda Qirg‘iziston gastrolidan keldim. ‘Yotvolib faqat sizlarni ko‘ramiz’, deyishdi. Bizni qo‘shni respublikada ko‘rishadi, bizni juda ko‘p davlatlar ko‘rishadi. Ularda hozirgi seriallarimizni ko‘rib, biz haqimizda yomon fikr uyg‘onmaydimi? O‘tirib olib, ‘Ha, nima? Yo‘q, senga beradigan pulim’. Mana shunaqa har xil kulgili sahnalar, onalarimizni hech qachon bunaqa deb o‘ylashlarini men istamas edim.
Endi o‘zimiz bilamiz ichimizdagini. Lekin san’at o‘z nomi bilan san’at bo‘lishi kerak. Ikir-chikir muammolarimizni chiroyli qilib, odob doirasida olib chiqishimiz kerakmi, kerakmasmi? Bizni qancha ko‘z ko‘radi. Ko‘p davlatlar qo‘shiqlarimizni eshitishadi, kinolarimizni ko‘rishadi. Ularning kinosida eng so‘nggi texnologiyalar ishlashi mumkin, lekin, ular bizga yetishni orzu qilishadi.
Lekin biz seriallarimiz orqali kimlarni tanqid qilyapmiz? Demoqchimanki, ko‘p narsa ma’naviyatga, bilimsizlikka borib taqaladi. Odamlarni ohanrabo, magnitdek o‘ziga tortib oladigan mavzularimiz kammi? Masalan, ‘Shum bola’ni qayta-qayta ko‘ramiz, chunki chiroyli yozilgan narsani chiroyli olishgan.
Lekin biz shu bir-ikkita xunuk narsalarni ushlab olib, seriallarimiz orqali olib chiqyapmiz. Shuning uchun insof bersin. Men yaqin orada serialga tushishimni hech ham tasavvur qilolmayman.
Dilnoza Kubayeva, aktrisa